《病中春日即事寄主人尚书二首》
唐代·徐夤

身比秋荷觉渐枯，致君经国堕前图。层冰照日犹能暖，

病骨逢春却未苏。镜里白须撏又长，枝头黄鸟静还呼。

庾楼恩化通神圣，何计能教掷得卢。

风拍衰肌久未蠲，破窗频见月团圆。更无旧日同人问，

只有多情太守怜。腊内送将三折股，岁阴分与五铢钱。

玄穹若假年龄在，愿捧铜盘为国贤。

作者简介：徐夤：字昭梦，福建莆田人。登乾宁进士第，授秘书省正字。依王审知，礼待简略，遂拂衣去，归隐延寿溪（现留于绶溪公园，系莆田二十四景之一）。著有《探龙》、《钓矶》二集，诗二百六十五首。